Pos van afrigters niks vreemd by die Blou Bulle nieDie vervanging van Nollis Marais Sondagaand as die hoofafrigter van die Blou Bulle se Curriebekerspan was seker nie onverwags nie. Marais is Sondagaand deur John Mitchell, die nuwe direkteur van afrigting van die Blou Bulle Maatskappy (Edms) Beperk (die BBM), vir die Curriebekerseisoen vervang en is tot aan die einde van die jaar deur die BBM verlof toegestaan. Dit volg ná drie opeenvolgende neerlae van die Blou Bulle in die Curriebekerreeks. Die uitvoerende hoof van die BBM, Barend van Graan, het die stap beskryf as “die voortsetting van die BBM se omdraaistrategie”. Mitchell, ŉ baie suksesvolle voormalige afrigter van die All Blacks, die VSA Eagles en ook die afrigter wat by die Lions en Goue Leeus ŉ verloorspan op die wenpad geplaas het, het Marais tot dusver met die Curriebekerspan bygestaan. ♦ Die besluit oor Marais is geneem deur ŉ bond wat meedoënloos optree wanneer sake op die veld nie na wense verloop nie. ŉ Mens hoef net terug te kyk na die omset en kortstondigheid van afrigters by die Blou Bulle en Bulls in die jare dat die span nie volgens die verwagtinge van die bestuur presteer het nie. Verloor is in Pretoria nie ŉ opsie nie en geen afrigter spring die valbyl vry in die Bulle se soeke na die regte man en resultate nie. ♦ Die mees onlangse gevalle is Frans Ludeke wat in 2014 vir Pine Pienaar as Curriebekerafrigter vervang het nadat Pienaar nie die verlangde resultate gelewer het nie. Die volgende jaar is Ludeke as Superrugby- en Curriebekerafrigter gepos. Hy is deur Marais, eers vir die Curriebekerreeks, en toe ook vir die Superrugbykompetisie, vervang. Brigadier Bert Wandrag, ook Eugene van Wyk en John Williams, wat albei Curriebekerwenners as afrigter was, Frans Ludeke, selfs Heyneke Meyer in sy vroeë jare en Phil Pretorius het onder meer onder die valbyl beland. Van Wyk is ŉ paar keer weer aangestel en was die hoofafrigter in 1991 en toe weer in 1998 toe Noord-Transvaal/Blou Bulle die Curriebeker gewen het. Tussendeur was Van Wyk ook hulpafrigter en boonop ook hoofafrigter in die Vodacomreeks! Ook is daar in 2000, toe Van Wyk weer die Curriebekerspan afgerig het, van 13 Springbokke in Pretoria ontslae geraak. Dit het groot name soos dié van die Wêrelbekerwenners Naka Drotské en Os du Rand ingesluit wat vroeër die seisoen gekontrakteer is. ♦ Marais het sedert Mitchell se aanstelling aan die einde van die Superseisoen voortgegaan met die afrigting van die Curriebekerspan onder toesig van die voormalige afrigter van die All Blacks, Lions en die VSA Eagles. Marais is egter nie die enigste “ongeval” van die omdraaistrategie nie. Die voorspelerafrigter Anton Leonard is na die o.21s afgeskuif; David Manuel word die o.21s se nuwe hoofafrigter; Haydn Groepes word die Curriebekerspan se vaardigheids- en skopafrigter; en Pote Human, ook ŉ voormalige hoofafrigter van die Curriebekerspan, sal na die lynstaanwerk omsien. Gary Botha bly as skrumkonsultant en Pine Pienaar as verdedigingsafrigter aan by die Curriebekerspan.